Niels Helveg Petersen (RV), 2009-11-06:
Lad mig starte med at sige tak til hr. Steen Gade og SF for at have stillet denne forespørgsel, som omhandler et meget vigtigt og vanskeligt emne.
Det er godt, at Folketinget får mulighed for at diskutere det.
Jeg vil også gerne sige tak til udenrigsministeren for en virkelig god redegørelse, som jo både viser, hvor bred en vifte af initiativer der er i gang i det internationale samfund, og viser, hvor Danmark er engageret i disse bestræbelser.
Jeg har også hæftet mig meget ved, hvad ministeren sagde om mødet i Ilulissat.
Jeg synes, det var en virkelig god erklæring, der kom fra mødet, en erklæring, der kan være til stor hjælp i det fremtidige arbejde med at sikre stabiliteten i det område.
Diskussionen om det her er vigtig, men den er også svær, for vi ved jo ikke med stor sikkerhed, hvordan klimaforandringerne vil give sig udslag i sikkerhedsproblemer.
Vi kan diskutere det, og det er vigtigt, men at vide det er svært.
Men det er jo også det, der er svært, der er interessant, og derfor er det godt, at der er så stor opmærksomhed om temaet.
Jeg er enig i, at COP15 er et vigtigt trin på vejen.
Det er meget vigtigt for forebyggelsen af klimaforandringerne; den vil jo for alvor kunne reducere risikoen for store sikkerhedsmæssige problemer.
Under SR-regeringen, som gik forud for denne regering, var vi i færd med at opbygge en global ramme.
Vi havde fra radikal side foreslået, at der ved siden af udviklingsbistanden skal være en global ramme til at finansiere indsatser for stabilisering, genopbygning og kapacitetsopbygning – nogle emner, der ikke direkte skal gå fra ulandsbistanden, som jo er fattigdomsbekæmpelse.
Vi har et ønske om, at der netop skal være mulighed for at have ressourcer til at finansiere sådanne emner, som vedrører bl.a. klima og sikkerhed.
Vi ønsker os en sammentænkning af den danske indsats på det militære og det diplomatiske område og for udviklingsbistanden.
For at vise, at vi også tager det alvorligt, vil jeg da gerne sige, at vores finanslovforslag også indeholder et beløb til øgede driftsmidler til udenrigstjenesten, fordi vi mener, at det også er en vigtig side af denne sag, at vi har mandskabsressourcer til at spille en rolle på områder som det her.
Det kræver noget arbejde, det kræver mandskab og engagement, og vi mener, at der er så mange nye ting, som dansk udenrigstjeneste skal tage sig af, bl.a. det her, at vi altså også her stiller forslag om en styrkelse af Udenrigsministeriets muligheder.
Ved forsvarsforliget tog vi sådan set et godt skridt i retning af at påbegynde opbygningen af en global ramme.
Ved forsvarsforliget afsættes der nu 160 mio. kr. til – som der står – at styrke og udbygge statens samlede evne til stabilisering, genopbygning og kapacitetsopbygning i konfliktområder.
Vi tager dog her i hvert fald et interessant første skridt under denne regering i den retning.
Vi er selvfølgelig også nødt til at tænke igennem, at indsatsen, diskussionen om klimaforandringerne og sikkerhed kommer til at kræve noget af os, også i form af ressourcer.
Og jo før vi kommer i gang, jo større muligheder har vi for som nation at komme til at præge den her diskussion og præge de internationale indsatser.
Den giver jo en god oversigt over, hvad der er i gang, og hvilken rolle Danmark spiller.